L 118/50
BG
Официален вестник на Европейския съюз
4.5.2023 г.
ПРИЛОЖЕНИЕ II
Приложение II (ЧАСТ ATCO.AR) към Регламент (ЕС) 2015/340 се изменя, както следва: 1.
Точка ATCO.AR.A.005 се заменя със следното: „ATCO.AR.A.005 Персонал а) Компетентните органи изготвят и актуализират на всеки 2 години оценка на човешките ресурси, необходими за изпълнение на техните надзорни функции, въз основа на анализа на процесите, изисквани по настоящия регламент.
б) Персоналът, оправомощен от компетентния орган да изпълнява задачи, свързани със сертифицирането или надзора, или и двете, има право да изпълнява като минимум следните задачи: 1) да проверява документи, включително свидетелства за правоспособност, удостоверения, записи, данни, процедури и всякакви други материали, отнасящи се до изпълнението на съответната задача; 2) да прави копия или извлечения от такива документи, данни, процедури и други материали; 3) да иска обяснение; 4) да влиза в съответните помещения и работни обекти; 5) да извършва одити и инспекции, включително внезапни инспекции; 6) да предприема или инициира мерки за принудително изпълнение, ако това е необходимо.“
2.
Точка ATCO.AR.A.010 се заменя със следното: „ATCO.AR.A.010 Задачи на компетентните органи Задачите на компетентните органи включват: а) издаване, временно прекратяване на валидността или отнемане на свидетелства за правоспособност, квалификационни класове, разрешения и свидетелства за медицинска годност; б) издаване на временни разрешения за OJTI съгласно точка ATCO.В.025; в) издаване на временни разрешения за оценители съгласно точка ATCO.В.065; г) потвърждаване и подновяване на разрешения; д) потвърждаване на валидността, подновяване и ограничаване на свидетелствата за медицинска годност след насочване от упълномощен преглеждащ лекар (AME) или авиомедицински център (AEMC); е) издаване, потвърждаване на валидността, подновяване, временно прекратяване на валидността, отнемане, ограничаване и промяна на сертификати за упълномощени преглеждащи лекари; ж) издаване, временно прекратяване на валидността, отнемане и ограничаване на сертификати за организации за обучение и сертификати за авиомедицински центрове; з) одобряване на курсове за обучение, планове за обучение и схеми за компетентност на органите за обслужване на въздушното движение, както и на методите за оценяване; и) одобряване на метода за оценка за доказване на владеенето на език и установяване на изискванията, приложими за органите за оценка на владеенето на език съгласно ATCO.Б.040; й) одобряване на необходимостта от разширено ниво (ниво пет) на владеене на език в съответствие с ATCO.Б.030, буква г); к) надзор над организациите за обучение, включително техните курсове и планове за обучение; л) одобряване и надзор над схемите за компетентност на органите за обслужване на въздушното движение; м) установяване на съответни механизми за обжалване и уведомяване; н) улесняване на признаването и замяната на свидетелства за правоспособност, включително прехвърлянето на документите на ръководители на полети и връщане на старото свидетелство за правоспособност на издаващия го компетентен орган съгласно точка ATCO.AR.Г.003; о) улесняване на признаването на сертификатите за организация за обучение и одобрения на курсове, както и одобряване на метода за оценка за доказване на владеенето на език.“